钦定古今图书集成/明伦汇编/皇极典/第260卷 > 任贤论 前人
## 钦定古今图书集成/明伦汇编/皇极典/第260卷 > 任贤论 前人

昔成王初莅政，召康公作《卷阿》之诗以戒之，言“求贤
用吉士。”盖为治之要，在乎任贤使能。能者不必贤，故
可使；贤者必有德，故可尊。小贤可任以长民，大贤可
与之谋国。若夫言必顾国家之利，而行足以服众人
之心，夷险一节而终始可任者，非大贤则不能也。人
君虽有好贤之心，而贤犹或难进者，盖君子志在于
道，小人志在于利。志在于道，则不为苟进；志在于利，
则求为苟得。忠言正论，多咈于上意，而淫辞邪说，专
媚于君心。故君子常难进，而小人常易入，不可不察
也。自古虽无道之君，莫不欲治而恶乱，然而治君少
而乱国多者，其所谓忠者不忠，而所谓贤者不贤也。
《书》曰：“有言逆于汝心，必求诸道；有言逊于汝志，必求
诸非道。”人主诚存此心，以观臣下之情，则贤不肖可
得而知矣。